## La Comunitat Valenciana compta amb més de 41.500 donants de medul·la òssia i amb 4.995 unitats de cordó umbilical

*** Un total de 1.075 noves persones van ser voluntàries per a la donació de medul·la òssia l'any passat**

La Comunitat Valenciana va comptabilitzar l'any passat un total de 1.075 noves persones voluntàries per a donació de medul·la òssia. Així, actualment, la Comunitat Valenciana té al voltant de 41.500 donants inscrits. D'altra banda, el Banc de Cordó umbilical del Centre de Transfusió de la Comunitat Valenciana disposa en estos moments de 4.995 unitats.

Per a recordar la importància de la donació de medul·la, el tercer dissabte de cada mes de setembre es commemora el Dia Mundial del Donant de Medul·la Òssia i Sang de Cordó Umbilical, que enguany és el dia 16 de setembre.

Del total de nous donants de medul·la (1.075) registrats en 2022, 365 eren d'Alacant, 596 de València i 114 de Castelló. Per gènere, 421 van ser homes i 645 dones.

Des de gener de 2023, s'han comptabilitzat 486 nous donants disponibles i s'espera que la quantitat augmente fins a acabar l'any. Per províncies serien: 280 de València, 141 d'Alacant i 65 de Castelló.

Fins a l'any passat 2022 i des de la creació del Registre espanyol de donants de medul·la òssia (REDMO) en els anys 90, quasi 541.000 donants han sigut registrats i s'han efectuat més de 17.000 cerques per a pacients que es van traduir en 12.704 trasplantaments a tot el món.

Actualment, en el món hi ha 40.594.289 donants de medul·la i 804.310 unitats de cordó umbilical.

El trasplantament de medul·la òssia servix per al tractament de determinades malalties o tumors de la sang (leucèmies, limfomes etc.). En esta mena de trasplantament és imprescindible que el donant i el receptor tinguen una identitat immunològica compatible. La cerca d'una medul·la compatible entre la població general entranya una gran dificultat, per això és important sensibilitzar la societat de la importància de convertir-se en donant. Per a fer-se donant i ser inclòs en el Registre del REDMO, cal tindre entre els 18 i 40 anys i no haver patit o patir cap malaltia greu o transmissible.

Quant a la donació de sang de cordó umbilical es tracta d'un procés senzill, no dolorós i absolutament segur per a la mare i el nounat. Només es requerix fer una valoració de salut de la mare, informar-lo del procediment i que atorgue per escrit el seu consentiment.

Per a més informació es pot consultar la pàgina web del Centre de Transfusió de la Comunitat Valenciana.

Fecha: 16/09/2023